ফের কলকাতায় পথ দুর্ঘটনা!

কলকাতা: ফের শহর কলকাতায় পথ দুর্ঘটনা (Kolkata Road Accident)। বুধবার সকালেই তপসিয়ায় (Topsia) যাত্রীবোঝাই একটি সরকারি বাস উল্টে গিয়ে চাঞ্চল্য ছড়ায় এলাকায়। এই ঘটনায় বাসের কন্ডাক্টর-সহ বেশ কয়েকজন যাত্রী আহত হয়েছেন। আহতদের উদ্ধার করে চিত্তরঞ্জন ন্যাশনাল মেডিক্যাল কলেজ ও হাসপাতালে ভর্তি করা হয়েছে।

স্থানীয় সূত্রে জানা গিয়েছে, সকাল প্রায় ৮টা নাগাদ পার্ক সার্কাস সেভেন পয়েন্ট ক্রসিং থেকে সায়েন্স সিটির দিকে যাওয়ার সময় তপসিয়া মোড়ের কাছে আচমকাই নিয়ন্ত্রণ হারিয়ে উল্টে যায় সরকারি বাসটি। ঠিক কী কারণে এই দুর্ঘটনা ঘটেছে, তা এখনও স্পষ্ট নয়। দুর্ঘটনার শব্দে এলাকায় চাঞ্চল্য ছড়িয়ে পড়ে।

আরও পড়ুন: মেট্রোয় ফের বিভ্রাট! ব্লু লাইনের আংশিক পরিষেবা বন্ধ, কখন চালু পরিষেবা?

ঘটনার খবর পেয়ে দ্রুত ঘটনাস্থলে পৌঁছয় পুলিশ। শুরু হয় উদ্ধারকাজ। স্থানীয় বাসিন্দারাও আহত যাত্রীদের উদ্ধারে হাত লাগান। বাসের ভিতরে আটকে থাকা যাত্রীদের বের করে আনতে যথেষ্ট বেগ পেতে হয় উদ্ধারকারীদের।

দুর্ঘটনার জেরে ওই এলাকায় কিছু সময়ের জন্য যান চলাচল ব্যাহত হয়। পুলিশ পরিস্থিতি নিয়ন্ত্রণে এনে ধীরে ধীরে যান চলাচল স্বাভাবিক করে। আহতদের শারীরিক অবস্থার উপর নজর রাখা হচ্ছে বলে হাসপাতাল সূত্রে জানা গিয়েছে।

এই দুর্ঘটনার পর ফের শহরের রাস্তায় সরকারি বাসের নিরাপত্তা ও চালকদের সতর্কতা নিয়ে প্রশ্ন উঠতে শুরু করেছে। দুর্ঘটনার সঠিক কারণ জানতে তদন্ত শুরু করেছে পুলিশ।